**Προκήρυξη-Ανακοίνωση**

Το Τμήμα Γεωπονίας Φυτικής Παραγωγής και Αγροτικού Περιβάλλοντος (Γ.Φ.Π.Α.Π.) του Πανεπιστημίου Θεσσαλίας ανακοινώνει την έναρξη της διαδικασίας υποβολής των αιτήσεων για την εισαγωγή μεταπτυχιακών φοιτητριών και φοιτητών, για το ακαδημαϊκό έτος 2020-2021 στο **Πρόγραμμα Μεταπτυχιακών Σπουδών (Π.Μ.Σ.)** με τίτλο:

***«Επιστήμες και Συστήματα Αειφόρου Φυτικής Παραγωγής»***

Το Π.Μ.Σ. έχει διάρκεια 2 (δύο) εξάμηνα. Προσφέρονται οι ακόλουθες κατευθύνσεις:

**1. Καινοτόμες Καλλιέργειες για Παραγωγή Προϊόντων Υψηλής Προστιθέμενης Αξίας**

**2. Σύγχρονα Συστήματα Φυτικής Παραγωγής και Βελτίωσης Φυτών**

**3. Αξιοποίηση και Αειφορική Διαχείριση Φυσικών Πόρων**

**Αριθμός Εισακτέων-Δίδακτρα**

Ο αριθμός των εισακτέων φοιτητών/τριών στο Π.Μ.Σ. για το ακαδ. έτος 2020-2021 ορίζεται κατ’ ανώτατο όριο στους τριάντα (30) μεταπτυχιακούς φοιτητές/ήτριες. Στο Π.Μ.Σ., επιπλέον του αριθμού εισακτέων, γίνεται δεκτός έως ένας (1) υπότροφος του Ιδρύματος Κρατικών Υποτροφιών (Ι.Κ.Υ.) που πέτυχε στο σχετικό διαγωνισμό μεταπτυχιακών σπουδών εσωτερικού, του γνωστικού αντικειμένου του Προγράμματος Μεταπτυχιακών Σπουδών, καθώς και ένας (1) αλλοδαπός υπότροφος του Ελληνικού Κράτους.

Τα δίδακτρα του Π.Μ.Σ. ανέρχονται για το ακαδ. έτος 2020-2021 στο ποσό των 2.500 ευρώ συνολικά και καταβάλλονται τμηματικά (1.250 ευρώ ανά εξάμηνο σπουδών). Μετά την ολοκλήρωση των εγγραφών, ανακοινώνεται πίνακας των φοιτητών που δικαιούνται δωρεάν φοίτηση (το 30% των εγγραφέντων), βάσει του άρθρου 35 του Ν. 4485/2017.

**Κατηγορίες Πτυχιούχων που Μπορούν να Υποβάλουν Αίτηση**

Στο Π.Μ.Σ. γίνονται δεκτοί πτυχιούχοι Τμημάτων Γεωτεχνικών, Πολυτεχνικών, Περιβαλλοντικών, και Θετικών Επιστημών της Τριτοβάθμιας Εκπαίδευσης της ημεδαπής ή αντίστοιχων τμημάτων της αλλοδαπής, εφόσον έχουν βαθμό πτυχίου μεγαλύτερο του έξι και πενήντα εκατοστά (6,50), Λίαν Καλώς. Τελειόφοιτοι των ανωτέρω Τμημάτων γίνονται δεκτοί και εγγράφονται στο Π.Μ.Σ., εφόσον έχουν εκπληρώσει όλες τις υποχρεώσεις τους σε μαθήματα, συμπεριλαμβανομένης της πτυχιακής διατριβής, όπως θα βεβαιώνεται από σχετικό έγγραφο του Ιδρύματος φοίτησης, εντός της προθεσμίας εγγραφών των επιτυχόντων στο Π.Μ.Σ.

**Διαδικασία Εισαγωγής στο Π.Μ.Σ.**

**α) Δικαιολογητικά**

Οι ενδιαφερόμενοι καλούνται να καταθέσουν στη Γραμματεία του Π.Μ.Σ. **μόνο ηλεκτρονικά** τα ακόλουθα δικαιολογητικά στο email [aeiforospost@uth.gr](mailto:aeiforospost@uth.gr):

1. Αίτηση Υποψηφιότητας (βρίσκεται στην ιστοσελίδα του Π.Μ.Σ.).
2. Αντίγραφο Αστυνομικής Tαυτότητας.
3. Αντίγραφο Πτυχίου (για τους πτυχιούχους).
4. Βεβαίωση ισοτιμίας ΔΟΑΤΑΠ (για πτυχιούχους αλλοδαπής).
5. Πιστοποιητικό αναλυτικής βαθμολογίας.
6. Πιστοποιητικό πολύ καλής γνώσης της αγγλικής γλώσσας Επιπέδου Γ1 (όπως αυτή ορίζεται από τον Α.Σ.Ε.Π.). Οι υποψήφιοι που δεν έχουν πιστοποιημένη καλή γνώση της αγγλικής γλώσσας θα υποβληθούν σε γραπτές εξετάσεις.
7. Βιογραφικό σημείωμα με στοιχεία επαγγελματικής και ερευνητικής δραστηριότητας σχετικής με τη μεταπτυχιακή κατεύθυνση, όπως αυτή αποδεικνύεται από τις σχετικές συμβάσεις εργασίας ή έργου και το δημοσιευμένο έργο σε επιστημονικά περιοδικά ή σε πρακτικά συνεδρίων.
8. Δύο συστατικές επιστολές, που θα αποσταλούν απευθείας στη Γραμματεία του Π.Μ.Σ. από τον εκάστοτε συντάκτη ή θα προσκομισθούν από τους υποψηφίους σε σφραγισμένο φάκελο.
9. Υπεύθυνη Δήλωση, ότι όλα τα δικαιολογητικά είναι ακριβή αντίγραφα των πρωτοτύπων.

**β) Σύστημα Επιλογής Εισακτέων**

Η επιλογή των υποψηφίων για το Π.Μ.Σ. γίνεται από την Επιτροπή Επιλογής Μεταπτυχιακών Φοιτητών **χωρίς εισαγωγικές εξετάσεις** σύμφωνα με τα κριτήρια του άρθρου 16, του νόμου 2327/95 και του άρθρου 4 του νόμου 3685/2008. Η τελική επιλογή των υποψηφίων θα γίνει με βάση το συνολικό αριθμό μορίων που θα συγκεντρώσει ο/η κάθε υποψήφιος/α και αφού προηγηθεί προσωπική συνέντευξη. Οι υποψήφιοι που δεν έχουν πιστοποιημένη πολύ καλή γνώση της αγγλικής γλώσσας θα εξετάζονται γραπτώς.

**Ημερομηνίες Προθεσμίες**

Οι ενδιαφερόμενοι καλούνται, από Δευτέρα **15 Ιουνίου 2020** έως και Δευτέρα **7 Σεπτεμβρίου 2020**, να υποβάλουν **ηλεκτρονικά** εμπρόθεσμα, τα απαραίτητα δικαιολογητικά στη Γραμματεία του Π.Μ.Σ. στο email: [aeiforospost@uth.gr](mailto:aeiforospost@uth.gr)

Η διεξαγωγή της συνέντευξης και των εξετάσεων στην Αγγλική γλώσσα θα πραγματοποιηθούν εντός του μηνός **Σεπτεμβρίου 2020** σε ημερομηνίες που θα ανακοινωθούν εγκαίρως.

**Διεύθυνση**

Πρόγραμμα Μεταπτυχιακών Σπουδών

«Επιστήμες και Συστήματα Αειφόρου Φυτικής Παραγωγής»

Πανεπιστήμιο Θεσσαλίας, οδός Φυτόκου, T.K. 38446, Ν. Ιωνία, Βόλος

Ηλεκτρονικό Ταχυδρομείο: [aeiforospost@uth.gr](mailto:aeiforospost@uth.gr)

Ιστοσελίδα: <http://www.agr.uth.gr>

Τηλέφωνα Γραμματείας: 24210 93006, 24210 93181, 6972033233

Ο Διευθυντής του Π.Μ.Σ.

Νάνος Γεώργιος

Καθηγητής